Informácia o priebehu a výsledkoch seminára k reforme bezpečnostného sektora organizovanom MZV SR a MZV JAR v dňoch 7. - 8. novembra 2007.

Priebeh a výsledky seminára k reforme bezpečnostného sektora 
Seminár bol jedným z významných pokračovaní odborných aktivít v oblasti reformy bezpečnostného sektora (SSR), ktoré SR odštartovala v lete 2006 zorganizovaním medzinárodného seminára v Bratislave. Pokračovaním boli dva okrúhle stoly v New Yorku koncom roku 2006 a vyvrcholením bola otvorená tematická diskusia Bezpečnostnej rady OSN počas slovenského predsedníctva v tomto orgáne dňa 20. februára 2007. Následne bolo prijaté predsednícke vyhlásenie BR OSN č. 3/2007, ktoré o.i. priamo privítalo spoločný zámer SR a JAR zorganizovať do konca roku 2007 seminár k skúsenostiam a výzvam v oblasti reformy bezpečnostného sektoru v Afrike. 
Na seminári sa zúčastnilo viac ako 150 účastníkov zo 46 krajín, z toho 25 afrických.  Prítomní boli tiež zástupcovia viacerých zložiek systému OSN, ako aj 5 regionálnych a subregionálnych organizácií, vrátane Africkej únie a Európskej únie. Svoje zastúpenie na seminári malo aj 12 mimovládnych a akademických inštitúcií, väčšina z nich afrických.

Na záver seminára, ktorý prebehol vo veľmi konštruktívnej  atmosfére, bolo  prijaté vyhlásenie spolupredsedov (v prílohe č. 1). V tomto vyhlásení sa podarilo implementovať všetky dôležité elementy, ktoré by v budúcnosti mali napomôcť k rozvoju SSR, čím sa fakticky môže táto agenda preniesť na pôdu VZ OSN. 

Seminárom sa podarilo dôsledne naplniť všetky tri hlavné ciele, ktoré si spoluorganizátori stanovili:
a)	Poskytnúť fórum pre africké štáty, aby identifikovali a iniciovali diskusiu vedúcu k spoločnej africkej perspektíve, k potrebám bezpečnostného sektoru a jeho spravovaniu vo všetkých jeho aspektoch;
b)	Poskytnúť fórum pre predstaviteľov Afriky, aby prišli s koncepčnými a strategickými príspevkami do prebiehajúceho úsilia o formulovanie spoločného konceptu reformy bezpečnostného sektoru pre OSN; 
c)	Formulovať strategické odporúčania pre zlepšenie súdržnosti, koordinácie a komplexnosti podpory reformy bezpečnostného sektoru v Afrike zo strany OSN a donorov.

Seminár zaznamenal medzi účastníkmi, ale aj v širších odborných a diplomatických kruhoch mimoriadne veľký ohlas. Všetci účastníci bez výnimky vysoko ocenili vopred pripravené a distribuované odborné materiály podujatia, šírku a kvalitu diskusie, ako aj výstupy z workshopu a jeho veľký význam pre africký kontinent  a nielen preň. Osobitne predstavitelia spolupracujúcich donorských krajín (Veľká Británia, Nórsko, Holandsko, Švajčiarsko a Kanada) a viacerých medzinárodných organizácií, ktorých je SR členom (EÚ,
NATO, OECD), prezentovali eminentný záujem na včasnej, dostatočne širokej a reprezentatívnej realizácii vhodných následných aktivít.   

Osobitný význam má podujatie v kontexte OSN, ktorej aktivity v oblasti SSR sú a v nasledujúcom období naďalej budú zamerané vo výraznej miere práve na Afriku, kde dnes pôsobí najväčší počet mierových misií, politických a iných kancelárií OSN. V rámci OSN ide predovšetkým o jasnejšie definovanie komplexného prístupu k SSR a úloh z neho pre OSN vyplývajúcich. Kľúčová úloha patrí Rozvojovému programu OSN (UNDP) a Odboru pre mierové operácie Sekretariátu OSN (DPKO), ktorí sú spolupredsedami pracovnej skupiny OSN pre SSR („UN Task Force on SSR“). Pripravovaná komplexná správa generálneho tajomníka OSN o prístupoch OSN k SSR (jej vydanie sa napriek pôvodným očakávaniam reálne očakáva až začiatkom budúceho roku) bude v tomto smere len prvým krokom, ktorý stanoví rámce a bude obsahovať niektoré konkrétne odporúčania, ale určite nebude automaticky znamenať zlepšenie výkonu pomoci OSN pre SSR v teréne. Uvedené si vyžiada dlhodobejšie sústredené úsilie zamerané predovšetkým na posilnenie a budovanie kapacít OSN pre SSR. OSN tu však má oproti ostatným aktérom viaceré komparatívne výhody: univerzálny charakter, kredibilitu a autoritu, široký potenciál a pod. 

Po odbornej stránke a v zabezpečení rozhodujúcej časti finančného krytia podujatia prostriedkami donorov (Švajčiarsko, Nórsko, Kanada, UNDP) patrilo jednoznačné vedenie v spoločnom projekte slovenskej strane, ktorej know-how ohľadom SSR dlhodobo poskytuje DCAF (Geneva Centre for Democratic Control of Armed Forces). JAR mala vedenie vo väčšine organizačných a logistických záležitostí podujatia priamo na mieste jeho konania. 

V závere podujatia predstavitelia JAR opakovane a z viacerých úrovní (vrátane ministerskej) uznali veľký význam podujatia a jeho mnohé implikácie i do budúcnosti, vyjadrili potešenie nad tým, že sa z iniciatívy SR stali jeho súčasťou ako spoluorganizátor. Zároveň prezentovali veľké uznanie vytrvalému odbornému vodcovstvu SR v projekte, ktorý presahuje hranice Afriky i pôsobnosť OSN. Konštatovali pripravenosť naďalej a ešte aktívnejšie ako doposiaľ so SR v téme reformy bezpečnostného sektora spolupracovať predovšetkým s cieľom posilňovať a budovať kapacity pre SSR v rámci Sekretariátu OSN, prípravy komplexnej správy generálneho tajomníka OSN o prístupoch OSN k SSR a jej náležitého prerokovania vo všetkých relevantných orgánoch OSN (najmä v BR OSN a VZ OSN), pokračovania práce Skupiny priateľov pre SSR, ktorej SR predsedá, atď.

Ďalšie očakávané aktivity v oblasti SSR na pôde OSN
Za prípravu podrobnej správy z workshopu je zodpovedný dlhodobý odborný partner SR v téme SSR  - DCAF so sídlom v Ženeve. Návrh správy pripraví DCAF do 30.11.2007. Po odsúhlasení zo strany JAR a SR bude správa pripravená do tlače vo forme brožúry, ktorej vytlačenie v dostatočnom náklade vo svojej réžii zabezpečí SR. (Zadanie do tlače do 31.12.2007, vyhotovenie najneskôr do 31.1.2008.)

SR a JAR sa dohodli na realizácii viacerých spoločných následných aktivít. Z krátkodobého hľadiska pôjde predovšetkým o:

•	V krátkom čase o výsledkoch a záveroch workshopu spoločne informovať členské štáty OSN, a to najmä členov BR OSN a generálneho tajomníka OSN. (Spoločný list stálych predstaviteľov JAR a SR i list SP SR pre vedúcich SM ČK EÚ v New Yorku.)
•	Vhodnou formou a vo vhodnom čase o výsledkoch a záveroch seminára informovať medzinárodné organizácie, ktorých sú JAR a SR členmi, najmä AÚ a EÚ. Bolo dohodnuté, že ministri ZV JAR a SR budú spoločne informovať na nadchádzajúcom decembrovom summite EÚ – Afrika, pričom je potrebné sa usilovať aj o presadenie zmienky o téme SSR v Afrike aj do záverečného dokumentu tohto lisabonského summitu. Minister ZV SR J. Kubiš v tomto zmysle svojim listom oslovil portugalského a ghanského ministra ZV, zodpovedných za prípravu summitu.JAR sa bude aktívne usilovať o informovanie v rámci nadchádzajúceho januárového summitu AÚ v Addis Abebe. 

Zo strednodobého hľadiska zatiaľ prichádzajú do úvahy niektoré ďalšie následné aktivity, a to najmä prezentácie brožúry workshopu spojené s panelovou diskusiou pravdepodobne v New Yorku, Addis Abebe a Ženeve. (Spojené aj s diskusiou o obsahu komplexnej správy generálneho tajomníka OSN o prístupoch OSN k SSR a prípravou na predpokladanú tematickú diskusiu vo VZ OSN na jar 2008.) 

O konkrétnej podobe týchto a ďalších aktivít bude v New Yorku v krátkom čase podrobne na expertnej úrovni diskutovať tzv. rozšírená „core group“ (Veľká Británia, Kanada, Holandsko, JAR, Švajčiarsko, Nórsko a SR). Na základe tejto diskusie pripraví SM SR tzv. cestovnú mapu ďalších aktivít v téme SSR vrátane konkrétneho rozdelenia úloh.

Záver
Priebeh a výsledky workshopu aj napriek istým organizačným deficitom pri príprave zo strany JAR, možno hodnotiť ako nadmieru uspokojivé. Potvrdzuje to aj skutočnosť, že ministri sa dohodli na informovaní predsedníctva EÚ a AÚ o záveroch seminára. Vyjadrili záujem, aby boli jeho výsledky zohľadnené v záverečnom dokumente, ktorý bude prijatý počas nadchádzajúceho summitu EÚ - Afrika. Bude dôležité, aby agenda SSR našla svoje miesto aj v zahranično-politickom zameraní na rok 2008, ako jedna zo zahranično-politických  priorít  slovenskej diplomacie na nadchádzajúce obdobie.

Informácia o priebehu a výsledkoch oficiálnej návštevy ministra zahraničných vecí Slovenskej republiky Jána Kubiša v JAR v dňoch 7. - 10. novembra 2007.

Bilaterálne vzťahy politické

Ministri ZV privítali intenzifikáciu vzájomného dialógu medzi SR a JAR v ostatnom čase v bilaterálnej aj multilaterálnej oblasti. Minister J. Kubiš potvrdil, že pre SR ako aktívneho člena EÚ aj OSN zostáva silný dialóg s JAR dôležitou prioritou. V tomto smere máme záujem o jeho ďalšie povýšenie na úroveň prezidenta resp. predsedu vlády. Minister J. Kubiš tiež tlmočil pozvanie pre námestníka/námestníčku MZV JAR uskutočniť pracovné rokovania v Bratislave v zmysle Memoranda o spolupráci medzi MZV SR a MZV JAR. Potvrdil, že na jeho báze máme záujem aj o medziministerské konzultácie na ďalších pracovných úrovniach zástupcov rezortov ZV. Ministri zhodne vyjadrili potešenie, že aj v iných oblastiach medzivládnej spolupráce medzi SR a JAR sa rozvíja pozitívny trend, napredujú najmä kultúrne, školské a vedecko-technické výmeny ako aj obchodno-ekonomická kooperácia.
K otázke návštevy prezidenta SR v JAR ministerka Dlamini Zuma uviedla, že vec osobne predostrela prezidentovi T. Mbekimu po svojom návrate zo SR, ktorý principiálne súhlasil, avšak jeho program na budúci rok sa bude koncipovať ešte len začiatkom roku 2008. V prípade, že realizácia tejto návštevy nebude možná, JAR ponúka pozvanie na úrovni viceprezidentky JAR pre predsedu vlády SR uskutočniť návštevu v JAR ako prípravu najvyššej prezidentskej návštevy v budúcnosti. Juhoafrická ministerka tiež potvrdila, že návšteva ministerky školstva JAR v SR plánovaná na november 2007 bola odložená na začiatok roka 2008. Minister J. Kubiš ďalej konštatoval záujem SR o rozvoj stykov aj po parlamentnej línii a pripomenul platnosť pozvania uskutočniť oficiálnu návštevu v SR pre predsedníčku NZ JAR B. Mbete. Počas prijatia u predsedníčky Mbete tlmočil pozdravy od predsedu NR SR P. Pašku a zopakoval pozvanie, pričom B. Mbete potvrdila záujem zrealizovať návštevu ku koncu svojho mandátu koncom roka 2008 resp. začiatkom 2009. Minister Kubiš tiež informoval B. Mbete o účasti zástupcov NR SR na zasadnutí medziparlamentnej únie, ktoré sa uskutoční v apríli 2008 v Kapskom Meste.

Bilaterálne vzťahy ekonomické

Ministri ZV konštatovali povzbudzujúcu dynamiku v ekonomicko-obchodnej kooperácii, čoho dôkazom je pripravované II. zasadnutie Spoločnej rady pre ekonomickú spoluprácu v Bratislave potvrdené na 30. november až 3. december 2007. Zasadnutie je príležitosťou pre porozumenie potenciálu na oboch stranách a identifikáciu najvhodnejších oblastí pre spoluprácu a investície. Minister J. Kubiš poukázal na exitujúce možnosti vo sfére cestovného ruchu, budovania infraštruktúry, automobilového priemyslu a elektroniky. Ministerka Dlamini Zuma potvrdila, že juhoafrickú ekonomickú delegáciu do SR bude viesť minister obchodu a priemyslu M. Mpahlwa a v jeho sprievode budú aj významní predstavitelia podnikateľskej komunity. Juhoafrická strana je pripravená posúdiť konkrétne projekty spolupráce so SR v oblasti priamych zahraničných investícií, zakladania spoločných podnikov najmä v strojárenstve, priemyselných technológiách, spracovateľskom (drevo, potraviny), automobilovom, chemickom a farmaceutickom priemysle. JAR by tiež privítala účasť slovenských firiem na subdodávkach pri budovaní infraštruktúry vrátane zváženia koordinácie s českými partnermi. JAR má záujem aj o trilaterálne ekonomicko-obchodné projekty so SR s dôrazom na región SADC, kde by SR a JAR mohli zvážiť spoločnú spoluprácu napr. v Namíbii, Angole, ktoré akútne potrebujú zahraničné investície pre vlastný rozvoj. Minister J. Kubiš uvítal takúto formu spolupráce a za nasledovaniahodný príklad v tomto smere označil pôsobenie Matadoru Púchov v Etiópii alebo energetického podniku Tlmače. Obaja ministri sa zhodli na pozitívne sa vyvíjajúcom obchodnom obrate, pričom JAR si uvedomuje, že musia byť aktívnejší s cieľom podporiť vlastný export. 
Predovšetkým ekonomickej dimenzii bolo venované aj stretnutie s predsedom vlády provincie Západné Kapsko E. Rasoolom, s ktorým minister J. Kubiš prediskutoval potenciál spolupráce v oblasti budovania infraštruktúry, vinárstva, cestovného ruchu a investícií. Prizval premiéra Rasoola, aby zástupcovia obchodného sektora jeho provincie prispeli do delegácie ministerstva obchodu a priemyslu JAR, ktorá sa zúčastní II. zasadnutia Spoločnej rady v Bratislave. Premiér Rasool uviedol, že má záujem o návštevu SR, ktorej súčasťou by bola obchodná misia provincie Západné Kapsko vrátane relevantných agentúr na podporu obchodu a investícií napr. WESGRO. O obchodnú misiu regionálnej obchodnej komory Kapska do SR prejavil počas pracovného stretnutia s ministrom J. Kubišom záujem aj jej  novozvolený predseda G. Wolman. Ďalšie možnosti obchodnej spolupráce medzi subjektami v SR a JAR vrátane nových foriem spolupráce najmä v oblasti vinárstva prerokoval minister J. Kubiš s predstaviteľmi vinárskej firmy KWV v Paarle, s predsedom predstavenstva a výkonným riaditeľom D. de Witom a T. Loubserom. Juhoafrickým partnerom minister J. Kubiš poskytol základnú informáciu o ekonomickej situácii v SR, makroekonomických ukazovateľoch, silných odvetviach hospodárstva SR, investičných možnostiach a konkrétnych oblastiach vzájomnej spolupráce.

Multilaterálne otázky

V nadväznosti na úspešný priebeh medzinárodného workshopu na tému reformy bezpečnostného sektora OSN v Afrike, ktorý ministri ZV spoločne otvorili dňa 7.11. v Kapskom Meste, sa obe strany dohodli na pokračovaní spoločných aktivít v tomto smere, predovšetkým na prezentácii výsledkov workshopu na pôde Africkej únie v Addis Abebe počas summitu AÚ v januári 2008 resp. na úrovni veľvyslancov akreditovaných pri AÚ. Minister J. Kubiš zároveň potvrdil, že SR má záujem pokračovať v rozvíjaní témy SSR aj po ukončení svojho nestáleho členstva v BR vrátane prenesenia diskusie k SSR do Valného zhromaždenia. Ministri sa dohodli, že posúdia prípravu spoločnej rezolúcie k SSR pre zasadnutie VZ v apríli 2008.

	Minister J. Kubiš informoval juhoafrickú rezortnú partnerku o najnovšom vývoji v EÚ ohľadom organizácie a agendy summitu, prípravy diskusných a koncepčných materiálov. Vyjadril presvedčenie, že lisabonský summit odštartuje novú kapitolu vzťahov medzi EÚ a Afrikou, založenú na rovnocennom partnerstve. Ministerka Dlamini Zuma konštatovala, že JAR je v otázke organizácie a priebehu summitu pozitívna vrátane vyriešenia účasti Zimbabwe. Informovala, že za JAR sa summitu zúčastní prezident Mbeki. 
 
Ministerka Dlamini Zuma na požiadanie ministra J. Kubiša informovala o priebehu a výsledkoch návštevy sudánskeho prezidenta Bašíra v JAR. Hlavným doteraz nevyriešeným problémom zostáva stanovenie hranice medzi Severom a Juhom, od čoho závisí následné rozdelenie prírodného bohatstva, delimitácia pre nadchádzajúce voľby a rozmiestnenie vojenských jednotiek. Juhoafrická strana pozorne sleduje aj problematický vývoj v Konžskej demokratickej republike a spolupracuje v prezidentom Kabilom aj v oblasti reformy bezpečnostného sektora. Ministerka Dlamini Zuma informovala ministra Kubiša o juhoafrickom hodnotení situácie medzi Etiópiu a Eritreou, ktorú považuje za kritickú. Africká únia si je vedomá závažnosti tejto situácie, avšak má zatiaľ zviazané ruky, keďže Eritrea nie je zastúpená v Addis Abebe a stanovy Rady AÚ pre mier a bezpečnosť nedovoľujú zaoberať sa konfliktom krajiny, ktorá nie je prítomná v sídle AÚ.

Na požiadanie juhoafrickej strany minister J. Kubiš podrobne informoval o najnovšom vývoji ohľadom Kosova, prístupoch EÚ aj bilaterálnom postoji SR. Ministerka Dlamini Zuma konštatovala, že ide o veľmi ťažkú voľbu pre každú krajinu prikloniť sa k niektorému scenáru riešenia. 

Závery
Návšteva ministra ZV SR J. Kubiša v JAR bola úspešná z bilaterálneho aj multilaterálneho hľadiska. Potvrdila pozitívny trend vo vzájomných vzťahoch medzi SR a JAR, prispela k ďalšiemu prehĺbeniu a rozvoju politického aj expertného dialógu medzi oboma krajinami, pričom ho posunula na vyššiu úroveň a poslúžila ako predpríprava na realizáciu ďalších stykových aktivít.